Simply Red praat met Netwerk24 oor nuwe album | Netwerk24
Deur AJ Opperman 03 November 2019 12:50
Die Britse musiekgroep Simply Red spog met 'n splinternuwe album danksy 'n terloopse opmerking wat 'n vriend teenoor die hoofsanger, Mick Hucknall, gemaak het.
Mick Hucknall, hoofsanger van Simply Red. Foto: Dean Chalkley
"Ek het 'n jaar gelede 'n gesprek met 'n Ierse musikantvriend van my gehad en hy het genoem dat ek 'n goeie soulsanger is," sê Hucknall in sy onderhoud met Netwerk24.
"Ek was nog altyd 'n nuuskierige mens en ek wou dit 'n bietjie verken. Soms kan klein goedjies 'n verskil maak."
Blue Eyed Soul word vandeesmaand uitgereik terwyl Hucknall glad nie 'n album beplan het nie.
"Ek is eintlik baie gelukkig by die huis. Ek maak musiek omdat ek lief is daarvoor," sê Hucknall (59), die enigste oorspronklike lid van die groep wat in 1985 in Manchester in Engeland begin het.
Die saxofoonspeler Ian Kirkham is wel sedert 1986 'n lid van Simply Red.
Hy het tien nuwe liedjies geskryf wat op Blue Eyed Soul verskyn.
'Blue Eyed Soul', Simply Red se jongste album.
Die musiek toon invloed van groot soul- en funk-name soos James Brown, Isaac Hayes en Curtis Mayfield.
Hy het die liedjies in twee maande geskryf en die album by British Grove Studios in Londen opgeneem.
"Thinking of You" is eerste geskryf en as enkelsnit uitgereik.
"Die album het 'n bietjie van 'n nuwe fokus, maar ek wou iets doen wat vir die luisteraars prettig sou wees – nie net stadige ballades nie, maar iets wat jou laat litte losmaak.
"Nou moet 'n mens die snitte daarbuite kry om mense by die album uit te kry, want as mense dalk van een of twee van die liedjies hou, sal hulle dalk van die album in geheel hou."
Dit is die groep se eerste album sedert 2015. Die groep het in 2010 ontbind, maar het later weer begin musiek maak.
Hulle is bekend om treffers soos "Fairground", "If You Don't Know Me by Now" en "Holding Back the Years".
"Ek het as die enigste liedjieskrywer in die groep na vore getree," sê Hucknall.
"Ek dink dit kon die groep verryk het as daar meer as een liedjieskrywer was. Om liedjies te skryf is nie maklik nie, my vriend. Produktiewe liedjieskrywers is eintlik skaars."
Toere in Brittanje en Europa is vir volgende jaar bevestig.
"Die res van die tyd is up for grabs," sê Hucknall. "Ek het my vorige toer in Suid-Afrika baie geniet."